Конкурс за артисти

Представителството в България на Върховния комисариат на ООН за бежанците (ВКБООН) обявява конкурс за артисти във връзка с творчески проект по повод Деня на бежанеца на 20-ти юни. Проектът се състои в сътрудничество между отделните артисти с цел създаване на творби на тема „Отвъд различията“, които ще бъдат представени на 20-ти юни.

Процес на работа

Селектираните кандидати ще работят в групи по двама, съставени от един български гражданин и един бежанец. Съвместната работа на участниците ще продължи от 8-ми май до 8-ми юни. Предвид извънредната ситуация в държавата, участниците ще се координират и работят единствено и само дистанционно чрез видеоконферентни връзки и онлайн канали за комуникация.

Целта на съвместната работа между артистите е да се създадат творби, в които всеки от участниците в дадена група да има принос под формата на идея и художествено оформление. Затова участниците в дадена група ще обменят идеи и ще работят само чрез онлайн канали за комуникация по тяхна преценка. Няма ограничение в броя на творбите, които дадена група да създаде, както и във вида изкуство, който ще се приложи за разработване на творбите. Единственото изискване към участниците е да подберат вид изкуство, което да дава възможност за:

съвместна работа между участниците чрез онлайн канали

създаване на творчески продукт, който да може пълноценно да бъде представен в онлайн платформа чрез визия и звук

Процесът на работа включва:

Организиране от страна на ВКБООН на няколко виртуални сесии от 8 май до 8 юни с участието на модератор, който ще представи проекта и ще дава насоки в процеса на работа. В рамките на първата сесия участниците ще се запознаят и ще бъдат разпределени по групи. Ще бъдат дадени и организационни напътствия за работата по групи. Ще бъдат организирани още 2 до 3 сесии за проследяване на работата и предоставяне на насоки.

Организиране и поддържане от страна на участниците в групите на редовна онлайн комуникация с цел да обсъждане работата по съвместните им творби в рамките на един месец от 8 май до 8 юни. Участниците ще имат възможност да се свързват с модератора на проекта при нужда от насоки и възникнали въпроси.

Изпращане на творбите до ВКБООН до 8 юни под формата на снимка или в друг дигитален формат, подходящ за представяне онлайн.

Обща информация

Международният ден на бежанеца е отбелязан за първи път през 2001 г. и се провежда всяка година на 20-ти юни. На този ден хиляди души по цял свят почитат силата и издръжливостта на над 65 милиона души в световен мащаб, които са били принудени да напуснат домовете си подари войни и гонения. Всяка година Представителството в България на Върховния комисариат на ООН за бежанците (ВКБООН) отбелязва Деня на бежанеца с различни инициативи с фокус върху човешкия образ на бежанците.

През 2020 ВКБООН планира проект, в който български артисти и бежанци с творчески заложби в различни области на изкуството ще работят по двойки, за да създадат заедно творби по тема „Отвъд различията“. Творбите ще бъдат представени в онлайн платформа, която ще бъде официално открита на 20-ти юни. Платформата предстои да бъде разработена.

Целта на този проект е чрез силата на изкуството да предадем на различни социални групи послания, основаващи се на споделените човешки ценности, подкрепата и приобщаването в обществото.

Изисквания към кандидатите

Добро владеене на български и/ или английски език

Предоставен бежански или хуманитарен статут (не важи за български граждани)

Портфолио с избрани творби на участника

Художествени умения – скициране, рисуване

Друг вид творчески умения, свързани с вида изкуство, с който ще участват в проекта

Опит с компютърни програми за графичен дизайн и илюстрации (голямо предимство)

Срок на договора и пълномощия

Със селектираните кандидати ще бъде сключен договор в съответствие с Правилата и регламентите на ВКБООН.

Този договор не предвижда назначаване на редовна работна позиция във ВКБООН, нито предполага такива възможности в бъдеще.

Селекцията на подходящи кандидати не дава право на заплащане от ВКБООН, освен ако ВКБООН не инициира проект, в рамките на който лицето да предостави услуги по настоящия договор.

Кандидатстване и подбор

Кандидатите, които имат интерес за участие, са поканени да изпратят портфолио с избрани техни творби, кратко тяхно представяне на български или английски, придружено със снимка, както и кратка идейна концепция (до 200 думи), която бихте развили в рамките на проекта, на имейл grozdano@unhcr.org

Срокът за кандидатстване 5-ти май 2020 г.

Подборът ще се осъществи от жури на базата на портфолиото, изпратено от съответния кандидат.

Само селектираните кандидати ще бъдат включени в процеса на подбор.